b'\n_START_ARTICLE_\nGrup d\'Escoles Matar\xc3\xb3\n_START_SECTION_\nHist\xc3\xb2ria\n_START_PARAGRAPH_\nEl GEM t\xc3\xa9 els seus inicis l\'any 1966 quan es comencen a establir les caracter\xc3\xadstiques b\xc3\xa0siques de la nova instituci\xc3\xb3 educativa, entre les quals hi ha: pedagogia total i activa, entesa com a servei p\xc3\xbablic, escola catalana i catalanitzadora, amb alumnat plural, amb diversitat socioecon\xc3\xb2mica i pagaments no uniformes, gesti\xc3\xb3 democr\xc3\xa0tica, coeducadora, no confessional._NEWLINE_El mateix any s\'obre l\'escola, redu\xc3\xafda a dues aules al Passatge Cabanellas de Matar\xc3\xb3, com a dependent de la guarderia de la f\xc3\xa0brica d\'un dels promotors. Se\'n demana la legalitzaci\xc3\xb3._NEWLINE_El 1967 l\'administraci\xc3\xb3 estatal n\'aprova els estatuts com a Associaci\xc3\xb3 Civil "Grup d\'Escoles Matar\xc3\xb3"._NEWLINE_El 31 de mar\xc3\xa7 de 1968 es celebra una Assemblea General Extraordin\xc3\xa0ria per tractar sobre la den\xc3\xbancia difamat\xc3\xb2ria contra l\'Associaci\xc3\xb3 i les seves escoles. Aquell any el Ministeri autoritza oficialment l\'escola._NEWLINE_El 1969 s\'inaugura del nou centre al carrer \xc3\x80vila. L\'any seg\xc3\xbcent apareixeria un article sobre l\'edifici a la revista professional "Quaderns d\'arquitectura" n\xc3\xbam.75 del col\xc2\xb7legi d\'Arquitectes. El 1970 tamb\xc3\xa9 \xc3\xa9s l\'any en que s\'escull el sistema de barem per a les quotes dels associats i el 1971 el centre rebr\xc3\xa0 l\'autoritzaci\xc3\xb3 oficial per a practicar la coeducaci\xc3\xb3. Ser\xc3\xa0 per\xc3\xb2 l\'any en qu\xc3\xa8 es produeix un incendi intencionat a l\'edifici del carrer \xc3\x80vila. L\'any seg\xc3\xbcent, 1973, s\'inaugura el segon edifici del carrer \xc3\x80vila._NEWLINE_El 29 de maig de 1975 l\'Assemblea General Extraordin\xc3\xa0ria aprova una proposta de modificaci\xc3\xb3 de diversos articles dels estatuts, descartant les propostes d\'un grup de mestres. Es contracten dos nous directors, un per a cada centre. Hi haur\xc3\xa0 una profunda renovaci\xc3\xb3 de professorat._NEWLINE_L\'any 1977 el Ministeri havia concedit el perm\xc3\xads per edificar un altre centre de 16 unitats d\'EGB per\xc3\xb2, per manca de terrenys, s\'hi renuncia. L\'any 1978 s\'aconsegueix l\'homologaci\xc3\xb3 provisional dels estudis de BUP, que rebr\xc3\xa0 l\'homologaci\xc3\xb3 definitiva el 1981, i el 1979 la Generalitat autoritza l\'ensenyament en catal\xc3\xa0.'